# LIKUMPROJEKTS

**Grozījumi likumā „Par tabakas izstrādājumu realizācijas, reklāmas un lietošanas ierobežošanu”**

Izdarīt likumā „Par tabakas izstrādājumu realizācijas, reklāmas un lietošanas ierobežošanu” (Latvijas Republikas Saeimas un Ministru Kabineta Ziņotājs, 1997, 3.nr.; 1999, 22.nr.; 2003, 2., 23.nr.; 2004, 4., 18.nr.; 2005, 7., 14.nr.; 2007, 21.nr.; 2008, 10.nr.; 2009, 1., 14.nr.; Latvijas Vēstnesis, 2010, 34., 47., 205.nr.) šādus grozījumus:

1. Izteikt 1.panta 7.punktu šādā redakcijā:

„7) **tabakas izstrādājumu reklāma** – jebkurā veidā izplatīta komerciāla komunikācija (tai skaitā iespieddarbi, plakāti, uzlīmes, reklāmas attēli uz sienām, radio un televīzijas raidījumi, klipi, kinofilmas un videofilmas), ieteikums vai darbība, kuru mērķis ir tieši vai netieši veicināt tabakas izstrādājumu pirkšanu un patēriņu, kā arī tabakas izstrādājumu izvietojums tirdzniecības vietās, pielietojot dažādus patēriņu veicinošus efektus (tai skaitā vārdus (saukļus), formas, attēlus, krāsas, gaismas un skaņas efektus);”.

2. Izslēgt 4.pantu.

3. 7.1pantā:

aizstāt visā pantā vārdus „Veselības inspekcija” (attiecīgā locījumā) ar vārdiem „Slimību profilakses un kontroles centrs” (attiecīgā locījumā);

papildināt pantu ar ceturto daļu šādā redakcijā:

„(4) Slimību profilakses un kontroles centrs katru gadu paziņo visus iesniegtos datus un informāciju par tabakas izstrādājumiem Eiropas Komisijai.”.

4. Izteikt 11.panta pirmās daļas 5.punktu šādā redakcijā:

,,5) daudzdzīvokļu dzīvojamo māju balkonos, lodžijās, kāpņu telpās, gaiteņos un citās koplietošanas telpās; publisko ēku vai būvju balkonos, lodžijās, kā arī tuvāk par 10 metriem no daudzdzīvokļu dzīvojamo māju un publisko ēku vai būvju ieejām, ārējām kāpnēm vai lieveņiem;”.

5. Papildināt 11.pantu ar astoto daļu šādā redakcijā:

„(8) Pašvaldības dome var izdot saistošos noteikumus, kuros noteikti papildus smēķēšanas aizliegumi vai ierobežojumi pie vēstures un kultūras pieminekļiem, publiskos pasākumos, uz atsevišķām ielām, parkos, skvēros, peldvietās, kā arī noteikt laika periodus, kad šie aizliegumi vai ierobežojumi darbojas, ietverot saistošajos noteikumos informāciju par aizliegumu vai ierobežojumu kontroles un sabiedrības informēšanas kārtību.”.

6. Papildināt 14.2 pantu ar otro daļu šādā redakcijā:

,,(2)Valsts policija neveic šā likuma 11.panta astotajā daļā noteikto aizliegumu un ierobežojumu kontroli.”.

Veselības ministre I.Circene

29.11.2012. 13:55

311

A.Egle

67876099, andris.egle@vm.gov.lv